**El president de PIMEC reclama al Govern i al Parlament prioritzar l’aprovació dels Pressupostos per fer front a l’actual conjuntura marcada per la tensió inflacionària**

*Cañete lamenta la situació i demana un Govern fort, cohesionat i amb capacitat de diàleg*

**Barcelona, 29 de setembre de 2022**. El president de PIMEC, Antoni Cañete, ha lamentat la “situació de crisi política” i ha assenyalat que “la ciutadania de Catalunya no s’ho mereix”. Així ho ha reclamat aquest matí al programa ‘Cafè d’Idees’ de RTVE Catalunya, en el qual ha deixat palès la necessitat d’un **Govern fort, cohesionat i amb capacitat de diàleg**, davant la complexa conjuntura marcada per la tensió inflacionària.

Cañete ha demanat al Govern, i també al Parlament, que prioritzin l’aprovació dels Pressupostos de la Generalitat del 2023 per “capitalitzar les inversions que podem fer amb els 3.200 milions que pot tenir Catalunya i donar resposta a l’actual situació”. El president de PIMEC assenyala que “si els pressupostos no tiren endavant, serà un **fracàs de la política**”.

En relació a l’encariment del preu de l’energia, el president de PIMEC ha alertat que “la meitat de les pimes estan en risc de viabilitat i això posa en perill 480.000 llocs de treball”. En aquest sentit, malgrat s’hagin pres mesures per abaixar el preu, Antoni Cañete, ha insistit en la necessitat de **prioritzar de manera urgent la transició energètica**.

En l’àmbit laboral, el president de PIMEC ha deixat clar que “els salaris han de pujar, però s’han d’indexar a altres factors com la productivitat i no només a l’IPC. Només així podrem fer viables les nostres empreses”. En relació amb això, Cañete ha assenyalat que “**més que un pacte de rendes, hem de fer un pacte per la productivitat**”.

Finalment, després de ser preguntat per la supressió de l’Impost de Patrimoni a Andalusia i la crida del president de la Junta perquè les empreses catalanes s’instal·lin en aquesta comunitat autònoma, el president de PIMEC ha fet una crida al Govern de la Generalitat perquè faci propostes concretes per fer més atractiva Catalunya per a les empreses i l’emprenedoria. En aquest sentit, ha demanat la supressió de l’Impost de Patrimoni i l’Impost sobre Successions i Donacions i que la “**política fiscal tingui una visió d’inversió i no recaptatòria**”.